Det kan være svært at slippe et godt spil, når man først er i gang. Det vil især de fleste teenagedrenge kunne tale med om.

Hele 96 procent af danske teenagedrenge spiller nemlig computerspil og næsten halvdelen af dem – 49 procent – gør det hver eneste dag.

Det viser en ny rapport om danskernes medievaner lavet af DR Medieforskning med titlen ’Medieudviklingen 2017’, der offentliggøres i næste uge. Det skriver DR Presse.

Både mænd og kvinder i alle aldre spiller computerspil, men hos teenagedrengene er omfanget i en liga for sig, konkluderer rapporten

Nærstudiet af vores spilvaner er lavet af medieforskerne Jakob Vikær Hansen og Allan Lyngsie Nilausen fra DR Medieforskning.

- Blandt teenagedrengene er der tilmed en rigtig stor gruppe, som er deciderede storforbrugere, siger Jakob Vikær Hansen.

Gaming har lært mig at tale flydende engelsk. Dreng, 15 år

FIFA med vennerne – sammen eller hver for sig

Og hvis du tror gaming isolerer de unge inde på teenageværelset, så kan du godt tro om igen. Teenagedrengene fortæller i hvert fald selv i rapporten, at hobbyen deles med vennerne.

- Det er en god måde at have det sjovt med venerne på, både hvis man er introvert og ekstrovert. Gaming har lært mig at tale flydende engelsk, udtaler en 15-årig dreng blandt andet i rapporten.

Det bekræftes af de to medieforskere.

- At kunne tale med vennerne samtidig med, at man spiller mod dem, uanset om de sidder i sofaen eller i den anden ende af landet, og uanset om det er ’FIFA’ eller ’CounterStrike’, er, ifølge drengene, sjovt og hyggeligt – og en vigtig faktor for lysten til at spille, siger Jakob Vikær Hansen.

Andre nyder at komme lidt på afstand af diverse problemer og bekymringer.